b"\n_START_ARTICLE_\nEmili Vall\xc3\xa8s i Vidal\n_START_SECTION_\nBiografia\n_START_PARAGRAPH_\nEmili Vall\xc3\xa8s va n\xc3\xa9ixer al carrer de Santa Caterina d'Igualada, cinqu\xc3\xa8 fill de Josep Vall\xc3\xa8s i Roca i de Josefa Vidal. Inici\xc3\xa0 els seus estudis a l'Escola Pia_NEWLINE_d'Igualada. El 1886 la fam\xc3\xadlia es trasllad\xc3\xa0 a Barcelona, on continu\xc3\xa0 els seus estudis als escolapis de Sant Antoni. L'any 1897 ingress\xc3\xa0 a la Universitat de Barcelona, on es llicenci\xc3\xa0 el 1903 en Ci\xc3\xa8ncies Fisicoqu\xc3\xadmiques, i 4 anys m\xc3\xa9s tard en Ci\xc3\xa8ncies Exactes. Malgrat aix\xc3\xb2, durant l'\xc3\xa8poca universit\xc3\xa0ria freq\xc3\xbcent\xc3\xa0 diversos nuclis literaris, i decant\xc3\xa0 les seves afeccions cap al camp de les lletres._NEWLINE_S'interess\xc3\xa0 per les lleng\xc3\xbces, dominant plenament el llat\xc3\xad, el grec, el catal\xc3\xa0, el castell\xc3\xa0, el franc\xc3\xa8s, l'angl\xc3\xa8s, l'itali\xc3\xa0_NEWLINE_i l'alemany, i comen\xc3\xa7\xc3\xa0 a traduir obres de la literatura universal, com Fromont i Risler d'Alphonse Daudet, De la imitaci\xc3\xb3 de Crist de Tom\xc3\xa0s de Kempis, Laura o el sello rojo, d'Alfred de Vigny, Mozart de Josep Lleonart,  Estrella matutina d'Ada Negri o Amor i geografia de Bj\xc3\xb8rnstjerne Bj\xc3\xb8rnson. Us\xc3\xa0 el pseud\xc3\xb2nim de Manuel Brunet per algunes traduccions fetes per a l'Associaci\xc3\xb3 Protectora de l'Ensenyan\xc3\xa7a Catalana. Fou col\xc2\xb7laborador d'aquesta associaci\xc3\xb3 amb la qual el 1931 va donar cursos de gram\xc3\xa0tica catalana a R\xc3\xa0dio Associaci\xc3\xb3, EAJ. 15._NEWLINE_Form\xc3\xa0 part de la redacci\xc3\xb3 del peri\xc3\xb2dic La Renaixen\xc3\xa7a, l'\xc3\xbanic diari catal\xc3\xa0 a Barcelona, dirigit pel seu amic Josep Carner. Tamb\xc3\xa9 fou redactor de la Revista Montserrat, cr\xc3\xadtic musical de Diario del Comercio i El Mat\xc3\xad, i col\xc2\xb7laborador de La Revista, dirigida pel seu company Jaume Bofill i Mates._NEWLINE_M\xc3\xa9s que investigador, Emili Vall\xc3\xa8s fou un bon divulgador de les doctrines gramaticals i ling\xc3\xbc\xc3\xadstiques de l'Institut d'Estudis Catalans. Juntament amb Artur Martorell i amb el pseud\xc3\xb2nim de Jeroni Marv\xc3\xa0, va publicar diversos manuals de gram\xc3\xa0tica catalana i, tot sol, manuals d'altres mat\xc3\xa8ries, com Aritm\xc3\xa8tica mercantil, 1918 i Geometr\xc3\xada, 1946._NEWLINE_Despr\xc3\xa9s de l'\xc3\xa8xit dels Exercicis de gram\xc3\xa0tica catalana de Jeroni Marv\xc3\xa0, n'agaf\xc3\xa0 el relleu Signes. Normes pr\xc3\xa0ctiques de gram\xc3\xa0tica catalana (1962), d'Albert Jan\xc3\xa9. _NEWLINE_Segons Vall\xc3\xa8s, el gram\xc3\xa0tic \xc3\xa9s conservador per naturalesa i defensa un ordre establert dins el qual viu la llengua i s'expandeix, combat necess\xc3\xa0riament per l'ordre tant com vigila i preveu la contaminaci\xc3\xb3 indesitjada, i encara apilona elements de defensa perqu\xc3\xa8 amb la ventada incontrolada i lliure no vingui l'enrunament i l'esbaldrec. A nivell de lexicografia catalana, Vall\xc3\xa8s elogi\xc3\xa0 els diccionaris Aguil\xc3\xb3, de Mari\xc3\xa0 Aguil\xc3\xb3 i Fuster, i Balari, de Josep Balari i Jovany._NEWLINE_Va morir a Barcelona el 1950 i fou enterrat al cementiri de les Corts. En l'actualitat, una escola d'Igualada i un carrer d'aquesta ciutat porten el seu nom."